邵雍
芳草长吟
芳草更休生，芳樽更不倾。
草如生不已，樽岂便能停。
雨后闲池阁，春深小院庭。
是时帘半卷，此际酒初醒。
密密嫰方布，葺葺绿已成。
送回残照淡，引起晓寒轻。
静衬花村薄，闲装竹坞清。
溪边微水浸，原上未春耕。
莫遣香车辗，休教细马行。
籍馀无限意，望久不胜情。
台逈眉初敛。楼危眼乍明。
低低暮云碧，隐隐远山青。
翠接鸳鸯浦，萋连杨柳汀。
江潭夜帆落，海渚晚舟横。
戍壘角一弄，牧童笛数声。
沙头双鹭下，渡口乱鸿惊。
蓊郁出征地，芊绵奉使程。
远披来往路，遍绕短长亭。
苒苒秦皇墓，离离汉帝城。
荒凉故铜雀，破碎旧金陵。
雾鏁前朝事，烟昏后世名。
枯犹藏狡兔，腐亦化流萤。
纵划奚由尽，才烧又却荣。
徒能蔽京观，仍愿且升平。